khistorydata/jeongjo-sjw-relations huggingface dataset:
정조 7년 · 목
因開城留守徐有防疏批祗受狀啓。敎以。崇節祠幷享之命。蓋出於表忠之意。幷享日當致祭。日子更爲登聞事回諭。
정조 7년 · 강
命朔試射。二十七日爲之。
정조 7년 · 목
因專經武臣殿講取稟。敎以春講夏講。俱未設行。況朔射出令。凡爲幾次。事之無實。孰甚於此。然日熱如此。勢難如例爲之。今番專經講。以朔試射代行。日子二十七日爲之。
정조 7년 · 강
命使行渡江。具由狀聞。
정조 7년 · 목
因平安監司李性源問安正使疏批祗受事狀啓。敎以。向因使行如期前進事。有行會於道伯。而觀此批答傳諭狀本。卿在灣上祗受云。何間渡江乎。卿其具由狀聞事。下諭于正使。
정조 7년 · 강
命韓德厚姑待秋事出場捧傳旨。
정조 7년 · 목
因洪忠監司金文淳結城稅穀濫載守令韓德厚現告狀啓。敎以。此時本邑守令。不可暫刻曠官。姑待秋事出場。捧傳旨。設令秋成之後。如非拿問之命。無或上送事回諭。
정조 7년 · 강
分揀吏曹佐郞李集斗拿處。
정조 7년 · 목
因拿處傳旨。敎以不過申飭。分揀。
정조 7년 · 강
景慕宮展謁。命以二十日爲之。
정조 7년 · 목
因禮曹　景慕宮展謁擇日取稟。敎以二十日爲之。晩熱猶甚。軍兵勞苦之弊。不可不念。由弘化門館峴作行。以此令兵曹知悉。軍兵以入直擧行。一依定式施行。
정조 7년 · 강
召見戶曹判書徐有隣于誠正閣。
정조 7년 · 목
予曰。　璿源殿雨漏處。方欲奉審。戶禮房承旨與戶曹堂郞。使之待令于香室可也。予謂有隣曰。　璿源殿修改。可以不爲移安而擧行乎。有隣曰。雨漏處皆在楹外。則例無移奉之節云矣。且楹外鋪陳及四面薍簾。亦多傷處云。不可不修改矣。予曰。所重在焉。此則依所奏爲之。而其他執頉處。雖甚夥然。當此荐歉之餘。決不可張大。故竝命置之矣。但景春殿事體。與寶慶堂無異。而許久抛置。頹仆可憲。此不可不泛略修改矣。有隣曰。景春殿修改。固不容已。而其外他處修補。恐難仍置矣。予曰。此時工役。何可廣擧乎。予曰。　璿源殿乃是肅敬之地。許多匠手。不可曠久付役。修改時凡百擧行。必須預先措備。自外一齊整待後。領率入來。卽卽修改。俾無一刻遲滯。喧譁等節。亦使之嚴禁可也。有隣曰。謹當惕念奉行矣。
정조 7년 · 강
大司憲洪良浩陳疏辭職。仍懲討。附陳六條通變之政。賜批。
정조 7년 · 목
疏略曰。合辭懲討之論。迄未允可。尙作故紙。而至於巨慝之移置鄕廬。元惡之自斃王獄。寧不凜然寒心乎。伏願亟允三司之請。以杜亂源焉。臣於向來。猥膺專對之命。往來燕薊之間。而凡厥出疆之臣。率多採聞見陳別單之例。臣謹取有裨於國計。最切於民用者。分爲六條。開列于左。一曰車制。夫行則有乘車焉。戰則有戎車焉。任載有大車。農家有役車。灌田有水車。千百其制。各致其用。故行車制。則國不期富而自富。兵不期强而自强。二曰甓法。夫用甓之易。尤非用車之比。遣人取制於燕。如法蒸造。先從宮城。隨缺改築。仍頒其制於諸道。凡關防州郡。有城而修補。無城而新築處。悉令用甓。則至若公私室屋。生民日用之資。乃是次第事耳。三曰牧驢羊。誠能多貿燕市。放諸牧場。取其種息。則服乘有餘。而車制若行。用以駕載。可當牛馬之半。民蒙其利矣。四曰禁銅器。國中鍮銅之物。祭器樂器外。一切禁絕。限以時月。使之輸官。則通一國鍮銅之器。可以億萬斤計。藏之度支。以之鑄錢。則國用自裕。銅直自輕矣。五曰罷帽子。惟是帽子一物。最爲無用之費。耗國漏財。莫甚於此。可以急塞其孔。而至於帽稅之充補公用。稍爲通變之端。惟在廟堂之商確區劃耳。六曰肄華語。董飭譯院。嚴課諸學。激勸有方。期使通熟。而朝士之被選漢學者。專意肄習。俾養專對之才。則庶有補矣。批以所陳諸條。幷令廟堂稟處。首陳事。已諭諸批。卿其勿辭行公。
정조 7년 · 강
知事具善復疏陳陞戶營船之事。仍乞解將任。賜批。
정조 7년 · 목
疏略曰。我國軍制。緩急可仗者。無如訓局之陞戶矣。抄上之必取富健。可知法意攸在。而挽近以來。不無苟充之患。惟當一切申嚴。各別掄擇。而第於日前。仰體憫旱之敎。以被災邑抄上陞戶軍。限明秋退定之意。仰請蒙允。而但令逃亡之代。已令抄上者。數旣無多。使之依前發送。則詰戎之重務。可不至全廢。伏願裁擇焉。至於營船事。若使嚴立科條。痛禁濫費。船隻之到泊。穀物之裝發。令其所在邑。報於該衙門。計塡月日。考準遲速。則鄕色幼美之弊。庶可矯梂。乞令攸司。幷許稟處焉。臣衰病之狀。非但通朝之所知。抑亦聖慈之所燭。乞遞將任。俾卒生成焉。批以逃頉名數。如不至夥然。抄上充闕何妨。而稍待來年秋成。亦猶未晩。附陳船隻事。依此爲之。所辭過矣。卿其勿辭行公。
정조 7년 · 강
有政。吏曹判書徐浩修。參判李敬養。
정조 7년 · 목
以李壽咸爲持平。李魯春爲副應敎。李崇祜爲刑曹參判。
정조 7년 · 강
罷承旨柳誼職。
정조 7년 · 목
因刑曹罪人乙禮等移配草記。敎以本道沿海邑之被災孔酷。初欲區別移配。取見徒流案。不無一二處名下懸註者。而更思如是之際。徒令主客俱困。方此咨且留中矣。觀此草記。原文書必是混下之致。近來政院事皆如此。孰云柳誼之修擧。伊日使此承宣。秩秩抄出後。文書則仍令藏置。豈可徑先出給乎。事之疏漏。莫甚於此。後弊所關。不可無警。承旨罷職。此草記勿施。
정조 7년 · 강
命刑曹郞官。今日政他司相換。
정조 7년 · 목
敎曰。今年春夏六朔所決獄案。雖已過時。使之作册書入。自昨年至丙申。亦皆依此凡例書入事。分付該曹該府。堂上躬自照檢。而郞官則分年抄編事。一體分付。聞今刑曹郞官。多是衰病人。今日政。他司官中。以鍊諳人相換。
정조 7년 · 목
因刑曹獄案覆啓。敎以昌原府罪人李枝應獄事段。烟竹之打。似非殺心之相加。鎌柄之擲。蓋緣樵路之戲事。究其情而情有可原。論其罪而罪有可恕。且其所服之藥。明是取汗之物。而命藥之醫。亦以輪症納招。則直謂枝應之毆打。歸之償命之科者。大非欽恤之政。設令以枝應毒手。因仍致病而死。不過是邂逅之事也。況滯囚已至十餘年之久。受刑亦爲二百餘次。及今審理之日。付諸罪疑之典者。不害爲曠蕩之政。特爲參酌決放。殺獄文案。何等莫重。而或以寸爲尺。或以右爲左。已失審愼之意。用藥一款。尤爲此獄肯綮。係是人鬼關頭。則前後檢狀。初不提論。極爲怪駭。當該檢官。不可以事過。置之勿論。幷從重推考。晉州牧罪人林處甲獄事段。成獄與否。惟在原犯之斯得。而此獄則三囚干連。五年推覈。互相援引。出場無路。守才之游辭變供。輕先酌放。處甲之一味發明。勒定元犯。揆以獄體。疏虞莫甚。道伯則推考。雖以檢狀言之。眉叢傷處。初檢則以長五寸五分。廣一寸一分懸錄。而覆檢則以長一寸六分。廣一寸六分懸錄。露骨傷處。初檢則以長三寸五分。廣二寸八分懸錄。而覆檢則以長三寸六分。廣二寸七分懸錄。若以屍帳之發變。謂之初覆之差殊。則五分之爲六分。容或可也。八分之爲七分。殆不成說。其他舛誤之處。非止一再。卽此一款。諸檢官難免其責。幷從重推考。獄老奸生。究竟無由。卿其別定剛明査官。更加親執推覈。狀聞後稟處。義城縣罪人權五巖獄事段。唜心卽貴不之妹。而只言其甥之被打。天雲卽貴不之親。而但說房中之顚仆。則金召史之致斃。專咎於五巖者。已失審愼之義。且貴不以奸騙之計。偸裳纓之屬。締結同惡之仁心。掩諱相開之每化。及其奸情綻露。凶計莫售。則乃以一時推擠之擧。欲爲甘心於五巖詰責之後者。究厥心腸。極爲叵測。道啓中金女之死。只謂之起端於五巖。則雖似太緩。五巖之命。直謂之必償於金女。則寧不爲冤云云。可謂明白無容更議。五巖段。特爲參酌決放。貴不段。不可尋常處之。各別嚴刑定配。慶山縣罪人河在[才:I-PERSON]迪獄事段。折獄之道。無出於情迹二字。而至於此獄。論其情而無可執之端。原其情而無欲殺之意。則檢官之結語。道伯之跋辭。未知有何所據。夫盜人寡嫂。在法難赦。守太致死。卽渠自取。在才迪憤痛之心。雖卽地猛打。仍以致命。猶可原情而傳生。況伊日擧措。太涉雍容。一場叱責。暫時驅出之外。初無犯手之事。則從何以謂致打之最著乎。河哥三人之中。首先捽曳者。件里男也。從後結縛者。元來也。若才迪則來到於最晩之後。挽解於旣縛之時。苟有欲殺之意。因勢下手。夫孰曰不可。及其肆惡。亦不過逐出柴門。則以迹以情。俱無可論。特以親屬最近之故。死者逞憾之言。不分首泛。遽然決定。而其所決定。亦只以被告懸錄。寧有如許獄體。前後檢官及其時道臣。幷泛重推考。河才迪段。反覆獄案。實無可罪之端。特爲分揀放送。丹城縣罪人萬乞獄事段。犯手旣非奸所。致命又在辜限。則勿論痢症與瘧症。病源則專由於被刺。眞所謂挺刃無異者也。成獄償命。無容更議。但捉奸非一二次。被刺至十餘日。則與無端刺人。卽地致命。煞有所異。前此執捉之時。元無犯手之事。而從後慫慂之激成乘憤之擧。觀此而可知其庸愚殘劣。不足深誅。以此以彼。此等罪囚。特施減死之律。不害爲曠蕩之政。參酌定配。宜寧縣罪人劉聖賓。順興府罪人朴宗一等獄事段。纔因繡啓。聞已勘放。此兩因。今無可論。此意幷以分付。
정조 7년 · 강
命禁府刑曹所決獄案。待月終錄啓後。都謄一册以啓。
정조 7년 · 목
敎曰。庶獄庶愼。帝王之令節。而予則燭理未周。每決一案。輒不免顚錯。以是之故。日前筵中。以今年決獄文書。逐一條列陳聞之意。面論刑官。而此不過一張休紙。無以便於考閱。凡官職遷除。財用出入講製抄拔。亦皆有案簿。若値當朔。各該郞官。來請御覽案。修整入啓。況此刑獄決折。大而關殺活。小而係苦樂。理宜十分審愼。豈可以已決而更不屢致意也。今後禁府刑曹所決獄案。無巨無細。抄錄肯綮。待月終錄啓。啓下後。每年季朔。都謄一册以啓。夏秋冬季朔。不必別作册子。春季朔册子。請出添書以入。一依吏兵曹大政。考戶曹之財用簿。禮曹之講製案例爲之事。定式施行。
정조 7년 · 강
遞吏曹參議金憙。以黃昇源代之。
정조 7년 · 목
因憙牌不進。敎以許遞。前望單子入之。
정조 7년 · 강
以朴天衡爲承旨。尋遞。
정조 7년 · 목
敎曰。承旨前望單子入之。○政院。以天衡在外。啓請下諭。敎以許遞。前望單子入之。
정조 7년 · 강
照勘時囚李養鼎等。
정조 7년 · 목
義禁府啓言。東萊前府使李養鼎原情。泛稱遲晩。而曾經侍從。請除刑推議處。敎以滯囚可悶。今日內照律。又啓言。禮曹正郞具性玉原情。泛稱遲晩。請刑推得情。敎以分揀放送。又啓言。東萊前府使李養鼎。暗行御史沈基泰書啓內。嚴於束濕而反歸太猛。病於貪盃而時或駭擧。市人趙益龍等。負債於倭人。多者三十餘兩。小者十餘兩。該府使之平日不能嚴飭。在所難免。罪杖八十收贖。奪告身三等。請私罪施行。敎以功減一等。
정조 7년 · 목
因京畿監司沈頥之。罪人李孝亨等發配事狀啓。敎以編配之多。亦屬可悶。李三才刑推放送。定配分揀事回論。
정조 7년 · 강
詣　璿源殿。行展拜。仍親審殿閣諸處役事。
정조 7년 · 목
自內詣　璿源殿。行展拜如儀。陞殿奉審訖。還詣景福殿。命戶曹判書率匠手入來。修改雨漏處。次詣　眞殿之後行閣。親審役事。○予謂工曹判書鄭民始曰。卿於省掃往來之路。歷見畿邑農形。今年年事。果不至大歉耶。民始曰。以沿路所聞言之。咫尺之地。雨暘不同。災實各異。然若總八路而較諸昨年。則今年似勝云矣。予曰。畿湖之民。瘡痍甫完。今又荐歉。將何以接濟。予方玉食靡甘。宵衣不遑矣。民始曰。因吏判疏請。自軍門招致巧思人。造出龍尾車云。臣取見則雖是試可之制。其功用之博。似非桔槹之比矣。予曰。龍尾車與水車不同。水車則自古有之。龍尾車則其制新自西洋出來。載於徐光啓農政全書中。今所造出者雖小。亦足驗其利澤之淺深否。民始曰。一丈之地。似可激而行之矣。予命以闕內雨漏各處執頉別單。頒示諸大臣。甍桷之破傷者千餘處。欀題之腐壞者百餘處。予曰。此皆各殿差備。不得不修改處。而荒歲工役。宜加節約。故一例置之。卿等之意何如。判府事徐命善曰。王者之居。宜尊體貌。高明廣大然後。可以展禮文。潔淨深邃然後。可以嚴內外。蕭何治未央宮壯麗。高祖怒之。何曰。天子以四海爲家。非壯麗。無以重威。朱子每誦此語。以爲得體。矧玆隨毀隨補。與營建不同。及其頹圮之未甚。亟加繕修。乃所以省費之道矣。予曰。卿言是矣。且如趙抃范仲淹者。亦皆以荒歲興作。爲賙賑之要道。則僦民完役。未必不爲實惠。而非特民力凋殘。有難重勞以役。目今經費。豈容遽議於張大之事乎。予曰。予意不專在於惜費。適當荐饑。民情遑急。蔀屋艱食之狀。常若森然於九重宴閑之時。其中一二處。雖緣所重有在。略加葺理。而至於一新修改。終非予心之所安矣。○仍詣愛蓮齋。命飭景福殿改瓦之役。遂至拾翠軒。命戶判隨後往來。看審墻垣役事。仍於小岡安御座。戶曹判書徐有隣曰。上林苑墻垣。年年修治。隨卽頹圮。此由於典守之無人。若使墻外居民。分界典守。則其在支久之道。必有效矣。予曰。此則自卿曹從便爲之。予曰。臨臯望遠。眼界爽豁。登泰山小天下。登東山小魯。聖人之言。儘有味矣。且王都者。八方之中央。山川之氣。蜿蜒磅礡。蓋至此而秀者益秀。麗者益麗。經軌九涂。廟在左而社在右者。我　太祖創業之宏規也。休養百年。前有朝而後有市者。我　列朝守成之洪謨也。喬木錯陰。人烟雜沓。卜年八百。譬如周家之定郟鄏。擇地上腴。譬如漢室之宅關中。予與群臣。其可不念我　祖宗付托之重。而思所以繼其志述其事耶。予謂承旨李亨逵曰。仁政殿創自何時。亨逵曰。或傳是前朝所建矣。予曰。此乃　仁祖朝所重建也。宮殿外屋梁之穹崇者。孰與及此。亨逵曰。惟興仁之門。似可相方矣。仍詣　眞殿。奉審楹外鋪陳之改修者。由萬壽門入肅淸門。視墻垣改築之功。由正智門至在德堂前路。飭太和堂寶慶堂役事。予謂有隣曰。兩殿差備。此其界也。不可以不門。故柴扉茅蓋。姑且就簡。而年輒屢易之費倍入。可易以瓦。予曰。故事。凡大內堂宇。五年一修補。三年一修理。春秋奉審。而故相閔鎭遠。故判書朴文秀。爲度支時。最稱修擧。每築墻垣。必書堂郞及赴役匠手姓名于垣壁之面。蓋欲考其動慢。核其賞罰也。古人之務實如此。後世任度支者。亦可以知所則也。由芳華門至臥獜坪。住輿召諸臣。指土宇曰。此卽宮獄也。宮中有土宇。又有北寺獄。重囚則或囚土宇。或囚寺獄。而其刑杖。以眞木斲三稜大如股。受之者鮮能自全。故寺獄則　肅廟朝罷之。刑杖則　先朝甲子。多有裁減。而迨予嗣服。卽罷土宇。欽恤典則。頒下之後。刑具之未及釐改者。皆減其制。廣不過五六寸。厚不及一寸。卿等詳此委折否。仍由萬福門出集義門。御景春殿。謂諸臣曰。此卽　惠慶宮差備。而壬申誕生殿也。與寶慶堂。事體無異。今其朽棟敗簷。行將告頹。而不有以苟完。如國體何。各處執頉。指不勝摟。而獨於　眞殿及景福殿景春殿。特命修改者。予有所斟量而然矣。至於恭默閤。卽　先朝丁丑居廬之所。雖非正殿。所重存焉。故亦命一體修改。卿等須悉予意。仍命有隣。依　列朝故事。書揭誕生殿三字于景春殿。由康寧門開泰門還內。
정조 7년 · 강
以徐龍輔爲承旨。前望也。
정조 7년 · 강
有政。吏曹判書徐浩修。參議黃昇源。
정조 7년 · 목
以趙錫穆爲獻納。金載人爲副校理。李錫夏爲修撰。鄭昌順爲左尹。
정조 7년 · 강
詣仁政殿月臺。親傳 宗廟秋享 香祝。
정조 7년 · 목
具翼善冠袞龍袍。乘輿出宣化門。詣月臺。親傳香祝于獻官領議政鄭存謙。降階祗迎訖。降座還內。
정조 7년 · 강
命兵曹判書李命植遞差。
정조 7년 · 목
敎曰。日前問備傳敎。言實有事重律輕之歎。其在禮使之義。豈可一味强迫。行兵曹判書李命植遞差。本兵重任。專管宿衛。設有難强之情。若病。駕出宮門。特命牌招。則理宜來到闕外。承牌或納牌可也。豈可在家不進。有若循例牌招者然哉。況前此申飭果何如。近來事飭禁稍久。則所謂傳敎。輒欲視之弁髦。不飭之政院。何足責也。到今勢不得不申諭。此後出宮後出牌。兵判之在家不進者。勿論情病有無。事關師律。當以師律從事。該房知悉。直以記過之意微稟。
정조 7년 · 목
命錫喆書傳敎。予謂瀅修曰。此傳敎書出一通。貼付堂後壁上。暢念修擧可也。且如政院日記。卽宋朝日曆之體。其當秘而不當洩。無異史草之嚴則近年以來。一任吏胥之手。全無典守之實。大失記注之責。自今以後。除非緊急擧行之不可不按例者外。切勿考見日記。雖或考見。注書別作一册。謹書某年某月某日。承旨某因某事考見某年某月某日日記後。注書某監入庫中。俾作後考可也。
정조 7년 · 강
命卿宰牌招。注書專管擧行。
정조 7년 · 목
敎曰。出宮後路上出牌卿宰。無得在家不進。古例則然。因故相筵奏。飭敎申嚴。此事昭載堂后日記。且於年前。修明舊制。一二重宰試牌。在家不進人。依定式罷職。況本兵重任乎。遞差之命雖以他事了勘。而出宮後在家不進一款。便歸勿論之科。此亦有違式令。前判書李命植罷職。此後政院復有漫漶之擧。該房承旨難免重勘。大抵牌招之事。注書傳管擧行。亦以此意嚴飭。
정조 7년 · 강
召見軍士房承旨及閣臣于誠正閣。承旨趙興鎭。直閣徐鼎修。檢校直閣徐龍輔。
정조 7년 · 목
予曰。一旱浹月。甘霈尙閟。災不虛生。必有所召。此則予之自省處也。咎實在予。民有何辜。昨年大無之餘。瘡痍甫完。而又復歉荒。則哀我蒼生。何以聊生。今日卽中伏日也。而欲雨不雨。三農無望。每一念至玉。食靡甘。實爲罔措。不知何以爲喩也。鼎修曰。數日內如得甘雨。則尙有有秋之望矣。予曰。待敎入直爲幾日乎。龍輔曰。今爲十許日。而方爲做度。故臣等則姑不入直矣。予曰。朝者吏郞之不爲待令。雖甚駭然。日熱如此。豈無闊狹之政乎。予曰。兼春秋金健修入侍。予曰。今年旱災。畿內爲甚。民情之遑急。如在目下。而畿邑之中。湍坡豐德。偏酷云。言念蔀屋之愁。九重靡安。爾其徧行田野。審其農形。取其尤甚處。使之代播。毋或愆期。且曉諭民人等處。各自奠居。則雖使歉荒。朝家方講賙救之政。無或流離之意。申申面飭也。今此奉命。旣非繡衣。則不必廚傳。以賂民邑之弊。簡其騶率。無爲煩擾。盤纏則亦自戶曹持去可也。
정조 7년 · 강
遞大司憲李崇祜。
정조 7년 · 목
政院啓言。兩司牌招。守令署經事命下矣。新除授大司憲李崇祜。以 宗廟秋享大祭終獻官。方在享所中。何以爲之。敎以。許遞。以在京無故人差出。
정조 7년 · 목
以李★(土+甲)爲兵曹判書。李亨逵爲大司憲。金履素爲禮曹參判。金宗敬爲持平。洪聖淵爲正言。李敬養爲同成均。閔鍾顯爲同義禁。徐有隣爲藝文提學。
정조 7년 · 강
命守禦使合操。摠戎使秋操停止。
정조 7년 · 목
因守禦使今秋合操。何以爲之狀啓。敎以。纔經大侵。瘡痍未蘇。見又暵乾此甚。此時急務。在不擾民三字。不可以許久停廢有所持疑。合操停止之意回諭。又因摠戎使今年秋操。何以爲之狀啓。敎以。目下兩邑農形。旱乾如此。設令從近得雨。難望有秋。今秋習操。特爲停操事回諭。
정조 7년 · 강
命雨澤。從邑報續卽狀聞。
정조 7년 · 목
敎曰。近日雨澤。邑各不同之故。昨令畿伯。不待營下得雨。各從邑報。續卽狀聞之意。有所下敎矣。尙無登聞之事。無或政院稽傳而然耶。更令廟堂。嚴飭行會。
정조 7년 · 강
廟內周檢。命另加齋沐。
정조 7년 · 목
敎曰。明日雖有次對之命。禮畢如在天明。待禮畢造朝。切勿回此草草行禮之意。遣史官傳諭于領議政。見今日熱如此。 廟內周檢[執:I-POSITION]事。另加齋沐之意。各別嚴飭事。一體傳諭。
정조 7년 · 강
飭漕船致敗之弊。
정조 7년 · 목
因全羅監司漕船致敗狀啓。敎以。揆以事理。豈有它意。許多人命之得以生活。實爲多幸。不必拘囚客地。卽爲移送本牧使事。令戶曹今日內行會。大抵嶺南漕船之近來弊端。不一而足。此皆趙升鉉輩恣意行私之致。此等弊瘼。道伯豈可不釐革。船隻之所以不完。格卒之所以不實。受弊之原。朝家業已洞知。若不大加變通。來頭人命之渰沒。公穀之臭載。將不勝其紛紜。使之各別惕念矯正之意。措辭嚴飭。擧行形止。仍令狀聞。
정조 7년 · 강
太廟展謁 景慕宮展拜。命今七月十七日爲之。
정조 7년 · 목
因政院以何間推擇啓稟。敎以。以望念間擇入。又因禮曹吉日推擇啓稟。敎以。十七日爲之。
정조 7년 · 강
詣　景慕宮。行展拜。
정조 7년 · 목
具翼善冠袞龍袍。乘輿出協陽門。由館峴至　景慕宮降輿。入齋室○敎曰。雨勢如此。且有已例。百官仍以黑團領行禮。又敎曰。館學儒生。皆於　聖廟神門簷下祗迎。俾勿沾濕之意。卽爲分付。又敎曰。雨勢終不止。百官皆於月廊行禮事分付。　展拜時至。改具冕服。詣版位行再拜禮。陞詣　廟內奉審。還至齋殿。改具翼善冠袞龍袍。乘輿出至廣禮橋住輿。命左尹鄭昌順。大司成閔鍾顯進前。敎曰。居接人家之新入者幾何。昌順曰。五十七家云矣。予曰。植木之長養者幾何。昌順曰。四百八十七株云矣。予命昌順。問于洞民曰。此洞之設施已久。而未見有櫛比之效。至於新創屋子。亦多不覆蓋者何也。洞民等對曰。只緣物力凋殘。未及成樣矣。予曰。此中或有向來毆打掖屬。而定配者之族屬乎。昌順出問。洞民對曰有之矣。予曰。元犯人外。隨從者皆當放送。此後如有復犯者。斷不饒貸。須各自勉勵。安意住接。屋子之未及覆蓋者。亦必鳩聚物力。趁卽成就也。仍命勞問柢迎諸生曰。何不祗迎於神門前乎。諸生等對曰。俄者下隸誤傳下敎。有待令于本　宮近處之命。故相率來待。而追後伏聞神門前祗迎之敎矣。予命誤傳下隸査實科治。仍還宮如儀。
정조 7년 · 강
洪忠監司金文淳上疏。陳請諸條矯弊之方。賜批。
정조 7년 · 목
疏略曰。京司上納。無論米錢布。皆有官民難支之弊。雖以稅大同言之。方其到京官納之際。京倉之濫捧。人情之雜費。日加月增。侵漁多端。亟令廟堂。明立科條。凡於恒定情債之外。所謂別人情雜行下之費。一切嚴防焉。至於良丁之役。一自聖上臨御之後。朝家嚴於董飭。庶幾漸向釐革。而惟彼寺奴婢之弊。去愈如前。聞見傷惻。蓋其名姓付案之後。不問存沒。只計錢布之贏縮。百歧推尋。流弊如舊。亟令有司。多般講究。以爲從長變通之道焉。見今沿海諸邑。被災尤甚。倉庫俱罄。仰哺無所。臣於春間。狀請移轉與加分。而艱辛分排。牽補架漏。未知前頭。將何所藉手。而活彼將劉之民乎。亟令廟堂之臣。講究生穀之策。拯濟濱危之命焉。批以稅穀及京納錢穀事。若不別般嚴立科條。痛革痼弊。湖民將無息肩之日。令廟堂爛商稟處。寺奴婢貢事。曾聞本道。此弊甚於他道。足爲干和之一端。觀此疏辭。益知其所不知。令廟堂稟處。末端事依施。
정조 7년 · 강
召見承旨趙興鎭于誠正閣。
정조 7년 · 목
予曰。近日政院事。太不成說。甚至傳命之際。指東爲西。而致使軫念多士之德意。不得下布。職在惟允。此等事亦不能申飭乎。興鎭曰。伊時丁寧分付。而下隸有此誤傳之事。臣等不飭之罪。誠難倖逭矣。予曰。明日望拜時。皇朝人子孫擧案。分付吏兵曹及漢城府。修整以入。兩司中淸齋人。亦爲知入。玉堂不可一日三招。一番違牌。足伸廉牌。再牌則使之申飭承命也。予曰。再昨有咨文三懸鈴出來者。故卽令文任。製出回咨。亦使承旨。更加申飭矣。尙此稽滯。兩國文咨。何等嚴急之事。而慢不擧行。極爲寒心。當初知悉之承宣知入可也。
정조 7년 · 목
予曰。承宣則才經入侍。今日諸承旨齋宿之時。似當輪回登筵。而他承旨則何故偃便。獨使一承宣登筵乎。仍命注書出問以奏。假注書徐瀅修還奏曰。自前有坐直承旨入侍之命。則入直下位入侍。故依例爲之矣。下敎如此。不勝惶悚云矣。
정조 7년 · 강
命盛京禮部回咨。下送灣府。轉致盛京。
정조 7년 · 목
因承文院啓請。允之。
정조 7년 · 강
放定配罪人李鶴彬等。
정조 7년 · 목
敎曰。熙川郡定配罪人李鶴彬。洪原縣定配罪人黃大壽。定平府定配罪人安相宅。光陽縣定配罪人金光鼎。靈巖郡定配罪人李益泰。丹城縣定配罪人李孟哲。長鬐縣定配罪人李德釆等七名。伊時所遭。不過隨從。俄者泮界住輦時。亦有下敎者。幷放送。
정조 7년 · 목
具翼善冠袞龍袍。乘輿出協陽門。　予過春坊。問承旨李在學曰。修補之役。今至何境乎。在學曰。藏書閣今己畢役。諸般修理。亦幾告完云矣。　仍詣降輿所。降輿入小次。改具翼善冠黑團袍。詣版位行四拜禮訖。還入小次。改具翼善冠袞龍袍。乘輿由賓陽門還內。
정조 7년 · 강
命刑曹郞廳李尙琦拿處。
정조 7년 · 목
政院啓言。罪人錄啓。何等審愼。而刑曹別單中。定配罪人名數。有落漏處。原單子使之改修整以入。當該堂上推考。郞廳所當重勘。而本院請推外。無他罰。何以爲之。允之。敎以郞廳拿處。
정조 7년 · 강
命崇節祠致祭文撰進。
정조 7년 · 목
因禮曹崇節祠致祭單子。敎以禮郞往來列邑。廚傳之弊。不可不顧念。令該留守爲獻官。使之擧行。祭文則內閣知製敎撰進。
정조 7년 · 목
因兵曹庭試武科初試應行節目磨鍊事草記。允之。敎以近來諸凡法禁。在在蕩然。莫可收拾。獨於科場一事。難保其如前嚴束。以向來增廣初試言之。試官之位至亞將者。斗護擧子。任其跳踉。致令中外無勢之類。有齎鬱茹冤之弊。試官如許。擧子何言。至於步數矢數之弄奸。代射借射之不察。猶屬末節之末節。今番初試。視增廣尤有間焉。八路武士咸聚。萬有一不遵事目。更或紛競不飭之事。該試官臺監。難免重勘。設場前一日。試官監試官肅拜後。此事目及判付一通謄給。俾各惕念擧行。文所科場亦然。觀於頃日臺疏。足可反隅。禮曹啓下事目。每作休紙。一番啓下之後。試官與擧子。俱不知事目中句語之何如。事之無實。孰甚於是。此後段。試官等開場前。預先詳細考閱。一一依事目遵行。而又一件書揭試所門外。使多士知某罪之抵某律。毋或犯科。
정조 7년 · 강
重推全羅監司趙時偉。
정조 7년 · 목
因全羅監司趙時偉狀啓。敎以農形則山沿各異。雨澤則坪里不同。設令某邑得幾犂雨。面面皆然。誠未可必。以是之故。向於初十日雨澤均霑與否。使之條列登聞。仍令三懸鈴行會。朝家蓋欲詳知某邑之均霑。某邑之不均霑故耳。觀此狀辭。泛言某某邑得犂雨鋤雨云云。別關嚴飭之意。果安在哉。又如代播處之有益無益。亦不別白論列。但曰旣播者消融。將播者斷望。何乃泛說至此。此箇事情。坐在九重。足可理推。由前由後。道伯事難免疏忽。道伯從重推考。此狀啓還下送。更令逐一陳聞事。自廟堂措辭。謄關嚴飭。
정조 7년 · 강
來八月初二日　景慕宮秋享大祭時。省牲省器。命親行。
정조 7년 · 목
因禮曹草記。有是命。
정조 7년 · 강
持平李壽咸陳疏。請式科退定。賜批。
정조 7년 · 목
疏略曰。式年之科。異於他科。雖不永退。而預講便好之策。俾無窘迫之患。則莫如寬其期限也。更以九月望念間退定。則穡事登場。擧子齎糧。無或良貝。此實我聖上體下之政。而其亦憂民賙窮之一道也。批以所陳下該曹。就議大臣草記。
정조 7년 · 강
召見漢城左尹鄭昌順于誠正閣。
정조 7년 · 목
予曰。詳爲看審乎。昌順曰。臣奉聖敎。馳往　景慕宮近處。審察人家修葺處與種樹之所。則今年所種樹爲六百餘株。人家則皆不得完役。而入見內舍。粉塗華構。極其奢美。近來民心巧詐。有所希覬而然矣。予曰。申飭修改乎。昌順曰。申飭矣。予曰。向來政事中失着。卿知之乎。昌順曰。愚迷過誤。益切悚惶矣。予曰。川邊植木。亦爲申飭也。昌順曰。自本府連爲申飭矣。
정조 7년 · 목
予曰。喜雨成霖。甚可悶矣。興鎭曰。姑不至傷稼矣。予曰。春塘臺修理處。已有滲漏之患云。當初不善董役可知
정조 7년 · 강
命當該戶曹郞廳韓大裕拿處。
정조 7년 · 목
義禁府啓言。前刑曹佐郞李尙琦原情。泛稱遲晩。請刑推得情。敎以分揀放送。
정조 7년 · 강
社稷神室雨漏處。命待晴擇日修改。
정조 7년 · 목
因禮曹草記。允之。
정조 7년 · 강
命農形遍問列邑後。狀聞事分付。
정조 7년 · 목
敎曰。喜雨成霖。今爲四日。測雨器水深。合以計之。五寸有餘。雖與一直滂沱有異。秋序漸迫。恐有傷稼之慮。田畓各穀之水浸浦落與否。不待霽後農形。先泛目下形止。遍問列邑狀聞事。令廟堂分付。畿營畿內。雨澤如此。兩湖諸邑。亦果如何。詳細狀聞之意。一體分付。嶺南關東。則前此所得。反有過多處。今番雨後形止。亦令先從營下所見狀聞事分付。
정조 7년 · 강
禮曹。以監試事收議啓。
정조 7년 · 목
該曹啓言。因持平李壽咸陳疏批旨。就議于大臣。則領議政鄭存謙以爲。慶科初試。在於九月十二日。到今式年初試。退以九月。則多有掣礙。監試已定之日。難容更議差退云。判府事徐命善以爲。九月若設監試初試。則大科會試。勢將拖至至臘間。依前擇日擧行。恐似得宜云。判府事鄭弘淳以爲。監試初試一朔退定。未必大有補於糗糧之難裹云。判府事李徽之以爲。科期只隔二十餘日。而苟或退定。則前期知委然後。遠路之人。可免良貝矣。計其日子。雖爲退期。遠路之人。恐多有弊云。領府事金熤以爲。監試退定。則大小科三番試期。次次幷退。致犯寒節。此爲掣礙不便云矣。敎以多士齎糧往來之弊。誠宜軫念。而退期一朔。不無多少掣礙之端。諸大臣之意。亦皆同然。依僉議施行可也。
정조 7년 · 강
命宮墻頹圮處把守軍。以五名替把。
정조 7년 · 목
因訓鍊都監宮墻頹圮處把守軍兵草記。敎以卽是闕內。十五名過矣。以五名把守。霖雨如此。沾濕宜念。元入直軍中。續續替把之意分付入直把總處。廣智宮營字內把守軍。亦以元入直休軍中。間間替把之意。一體分付該哨官處。他各營亦皆照此擧行。以爲均勞逸之地可也。
정조 7년 · 목
予曰。抄啓文臣比較。以講與製。分處于闕內公廨製進之意。知悉可也。
정조 7년 · 강
遞承旨李亨逵。
정조 7년 · 목
敎曰。左承旨聞有實恙。許遞。前望單子入之。
정조 7년 · 강
眞殿命擇日修改。戶曹郞廳韓大裕。付過放送。
정조 7년 · 목
敎曰。此郞廳姑爲付過放送。　慈殿殿閣雨漏處。修改後執頉。至於八十餘處之多。雖曰新瓦不如舊瓦而然云。何處每得舊瓦修改乎。況是　眞殿近處。續續修改。事體未安。而亦不可任其罅漏。待晴擇日修改之意分付。且與　眞殿墻垣內有異。只令郞官進去改瓦。以此以被。不可無警。其後監役該曹堂上推考。執頉別單。出給該曹。
정조 7년 · 강
命四門禜祭。明日受香。
정조 7년 · 목
敎曰。朝晝日氣。頗有霽意。因此快晴。方切顒俟。申後雨勢愈緊。到夜一向滂沱。言念民事。萬萬切悶。旣旱且澇。將致卒痒。在今豈宜膠守瀆籲之嫌。祈晴之擧。不容遲待。雖於明朝受香。無所不可。見方今夜色已闌。曉鼓不遠。齋官塡差之除。反有窘束之弊。四門禜祭。不卜日明日午後受香。獻官承旨閣臣進去。執事官皆以內外入直各司官。分排塡差事分付。又敎曰。行公玉堂。只有一人。獻官。以近侍使之塡差矣。都承旨沈豊之。左承旨朴祐源。右副承旨趙尙鎭。檢校直閣金憙進去。仍令受香前淸齋。
정조 7년 · 강
綏吉園丁字閣有頉處。命待開門進去。
정조 7년 · 목
禮曹啓言。卽接　昭寧園守奉官所報。則　綏吉園丁字閣神門外簷。今番霖雨沾濕。椽木全數頹折。蓋瓦盡爲破傷。又於　殿內裏面椽木杇折云。臣曹奉審後稟處。而報辭中。椽木幾箇幾爻。不爲枚擧。事甚疏忽。當該守奉官請推考。允之。敎以本園封　園之後。丁字閣不改建。仍以墓舍用之。　園官所報中神門云云。非閣內門欞。而似指閣外垣門也。然則與丁字閣有頉。事面稍間。卿曺草記。未免不審。卿則推考。參考各　園紅箭門或齋室門有頉處前例。更爲指一草記可也。又因禮曹草記。敎以待開門卽爲進去。奉審以奏。此時畿邑廚傳有弊。只堂上一員進去。俄者草記批答。未詳形止故耳。卿之推考安徐。
정조 7년 · 강
遞承旨趙興鎭沈有鎭。以趙尙鎭李邦榮代之。
정조 7년 · 목
敎曰。同副承旨聞有實恙許遞。前望單子入之。又敎曰。左副承旨聞其病勢。勢難肅命云許遞。前望單子入之。
정조 7년 · 강
持平李秀夏陳疏辭職。仍請亟施洪儀泳等島配之律。賜批。
정조 7년 · 목
疏略曰。洪儀泳李東埴。或以劇逆至親。纔免連坐。或以凶賊近族。得逭嚴訊。則惟當縮伏終身。而乃敢赴試。至登科榜。兩司論啓。聖批允從。庶伸輿憤之萬一。而遽下分揀之命。臣實愕貽。伏願亟收成命。因施島配之律焉。批以所陳已諭諸批。爾其勿辭察職。
정조 7년 · 강
修撰曺遠振上疏懲討。仍陳檢田之弊。賜批。
정조 7년 · 목
疏略曰。方今君讎未除。國賊自在。義理由此漸晦。逆孼由是生心。伏願廓揮乾斷。亟從諸啓。殲厥巨魁。鋤治黨與焉。見今秋成在卽。災政最急。若於檢田之時。奸猾之吏。舞美爲事。則雖有朝家給災之擧。而實惠將不得下究。伏願預飭諸道。使災邑守宰。親自詳覈。益加殫竭。則荒歲恤民之政。莫切於是矣。批以首陳事。已諭諸批。末端事。令廟堂稟處。爾其勿辭察職。
정조 7년 · 강
左副承旨李邦榮。以鮮由未出陳疏乞遞。賜批。
정조 7년 · 목
批以解由勿拘。爾其勿辭察職。
정조 7년 · 목
予曰。禜祭已命設行。而無或太早乎。領議政鄭存謙曰。秋序已屆。民事可悶。及今祈晴。實爲合宜矣。予曰。禜祭祭文。文任例爲製進云。大提學則牌招之際。自費時刻。弘文提學旣已入來。使之製進可也。予曰。近日吏兵曹擧行。誠可悶矣。向日慶尙水使狀啓中。邊將決棍後拿處云者。何也。存謙曰。向有令該帥臣從重決棍後稟處之命。而該帥以決棍後拿處之意爲狀啓者。誠可怪也。予曰。其時豈不使備局行關乎。戶曹判書徐有隣曰。自兵曹行關。而此非兵曹之誤關也。該帥臣以稟字。錯看拿字。至有此擧云矣。予曰。當初決棍之意。欲其不爲拿處。而若至拿來。則無義甚矣。姑無拿來之事耶。予曰。江留新從江都來。沿路所見何如。江華留守金魯鎭曰。通津金浦。似勝於昨年年事。且近日之雨。猶有可望云矣。予曰。今番之雨。果如何云耶。魯鎭曰。聞老農之言。庚戌年六月念後始得雨。而仍爲大豐。今後雨暘若調幁。亦不害爲有秋云矣。予曰。今年何可庚戌比也。存謙曰。闕內頹圮處。不可不卽速修改。而日前有勿爲修改之敎。實爲可悶矣。予曰。役處甚多。今年則勢不可爲之矣。予曰。　慈殿差備修改後。雨漏處又爲八十餘處之多。事甚駭然矣。有隣曰。雨漏處如是甚多。臣之不善檢飭。不勝惶悚矣。予曰。其時看役堂上。豈非參判乎。有隣曰。臣與參判同爲看役矣。存謙曰。必是匠手輩不善蓋瓦之致。此後則擇其善手。更爲修改好矣。予曰。待雨勢快晴。使之善改可也。存謙曰。雲觀草記尙不下。故擧行漸致遲延。誠可悶。而聞春川則無可用處云矣。予曰。原州外。更無可合處耶。存謙曰。若欲廣求他道。則德山有可用處云矣。予曰。何必更求他道乎。三陟亦果如何云耶。吏曹判書徐浩修曰。三陟亦好。而山脈及穴處。猶不如原州。且坐向及年運相合處。亦爲難得矣。存謙曰。不可一向遷就。定送相地官于原州。使之看審。待回還決定似好矣。予曰。依此爲之可也。民始曰。開城留守徐有防上疏中。三司稅錢蠲減爲請。而尙衣院稅錢。亦難盡數蕩減。就其中六十餘兩減給似好矣。予曰。三司稱何司乎。民始曰。尙衣掌苑司圃矣。予曰。然則三司相議草記可也。予曰。昨日禮曹草記事。　本園初無丁字閣。故予則認以爲外門矣。禮曹判書李在協曰。　本園無丁字閣。以當初墓舍。仍以用之。故已至年久。如是滲漏矣。　顯陵則曲墻頹圮處。不可不擇日修改。而此是畿伯春奉審時。已爲執頉者。則禮堂不必更爲奉審。待快晴當卽擧行矣。予曰。依此爲之。大司憲洪良浩曰。前因正言洪聖淵疏陳禁吏之弊。有草記稟處之命矣。蓋法司禁亂之貽弊民間者有二。一則所捧贖錢。出禁之官。各自區處。故陪隸之屬。或有慫慂臺臣。頻數出禁之弊。一則府屬之無料加出者。其數甚多。而每於出禁之際。便作討食聊賴之地。欲捄此弊。不可無別般變通。而今若句管贖錢之出入。使不得私用。則可絕下輩熧慂之弊矣。至於贖錢句管之官。不可不筵稟擧行。而本府監察。本有掌務官名色。請於蔭官中劃定委任。收合贖錢。月終會計于都憲。添給吏隸之薄料事。成節目遵行。則庶爲救弊之道故敢達矣。予曰。此果何如。存謙曰。以監察主管財物。以防吏隸之作奸。其意出於爲民除弊矣。予曰。卿意則以爲如何。存謙曰。旣出除弊之意。則依其言施行無妨矣。予曰。掌務官名色。前亦有之乎。良浩曰。自前有之。而若不經稟定式。則易歸無實。故有此所奏矣。予曰。掌務官所管何事。良浩曰。別無所管矣。予曰。然則本府財用。誰果主管乎。良浩曰。皆歸首吏數人之囊橐。故府中凡節。不得已以贖錢用之矣。予曰。筵臣中曾經都憲之人。各陳所見可也。左參贊金華鎭曰。憲府公用。使監察主管之論。似爲合宜矣。司直鄭尙淳曰。俄者閤外。臣略聞此說。而臣意亦以爲依此定式。似好云矣。魯鎭曰。監察素稱殿中御史。異於他司之郞官。則掌務之任。恐有窒礙之端矣。昌聖曰。今若欲釐正此弊。莫如先汰不緊吏隸。而以蔭監察中一員。擇差掌務官。主管禁贖。月終會計於長官。或作公用。或添給吏隸之薄料者。則似有矯正之道矣。予曰。贖錢旣出於民間。則以其贖錢。移送於保民司無妨矣。司直鄭好仁曰。若如此。則本府下隸。尤無聊賴之資矣。予曰。保民司何時革罷乎。民始曰。甲午以後。屬之秋曹矣。副司直嚴璹曰。若無照管監察之人。則畢竟生弊。久任憲長然後。可以無弊矣。在協曰。都憲所奏。蓋慮監察之不願掌務。難使聽從。故致有此筵稟之擧矣。兵曹判書李★(土+甲)曰。監察中差出掌務官。似爲矯捄之道矣。予曰。長官計量其歲入及用下之數爻。成出節目。以爲遵行。則亦不必別定掌務官矣。昌聖曰。前有此議。而每患無主管。故自歸於下輩倫食之科矣。予曰。憲府本非照律之官也。凡係被捉禁亂者。移送秋曹。以爲照律。而其贖錢。亦自秋曹徵用。似無妨矣。華[良:I-PERSON]鎭[浩:I-PERSON]曰。若移送他司。則殊非變通之意也。予曰。本府旣非掌財之司。監察亦非照律之任。則錢貨勘簿。笞杖收贖。專屬本府之監察。揆以事面。能無苟艱之嫌乎。府中事務。主管無人。種種流弊。至及於小民。臺臣之言。旣出爲民。則有難靳許。然此在卿從便處之之如何。不必煩請朝家處分。予曰。今則有晴意。禜祭之設行何如耶。存謙曰。傳敎旣出。恐難中止矣。予曰。予意亦然。而初欲觀數日矣。昨見畿伯狀啓。則有傷稼之慮云。故有此傳敎矣。予曰。　永禧殿無雨漏處云。是可幸也。存謙曰。誠爲萬幸矣。予曰。景春殿蓋瓦事。何以爲之乎。有隣曰。明日始役。俟晴修改似好矣。予曰。非明日。則無始役之日乎。有隣曰。吉日爲難。明日只爲始役。更俟雨霽擧行似好矣。予曰。依此爲之。良浩曰。王言發爲典謨。百世訓之矣。臣伏見今月二十二日傳敎。有卿宰厭聞之說一句語。苟有厭聞之意。則是無臣節也。廷臣之承聞者。豈不驚悚切迫乎。又伏見十四日大臣待命批旨四字句語。尤非人臣之所敢聞者。伏乞前後下敎中二句語。特命還收焉。予曰。隨事陳勉。殊甚嘉尙。十二日傳敎中句語。下字之際。實有斟量者。且其本事。元非諸臣所樂聞。烏可不用厭聞二字。到今急於從施。若令爻周此句。殊違當初警勵之本意。至於十四日批答中句語。卿言固好矣。且欠敬禮之義。名以御容四字。令政院原本抹去可也。
정조 7년 · 강
命漕船作隊之便否。下詢諸大臣商確。
정조 7년 · 목
領議政鄭存謙啓言。因京畿監司沈頥之上疏。有次對時稟處之命矣。船價之增益。設始之初。計其水路遠近。兩湖嶺南。皆有不易之定數。此則置之。至於京船作隊。以其有弊。曾於湖南。旣設旋罷。而惠堂以爲行之似好云。請下詢。予詢惠堂。宣惠堂上鄭民始啓言。今若作隊京船。分送兩湖。兩撰成節目。俾有規制。則其於運轉之際。不無其效矣。存謙啓言。京船作隊之便否。到底理會然後。方可以議。此係大變通。請詢諸大臣商確處之。從之。
정조 7년 · 강
命會寧府殖利謬例革罷。穩城小靑布換木。依前擧行。
정조 7년 · 목
領議政鄭存謙啓言。頃因北評事金載人所啓。公市所用公市小靑布。分債利殖之弊。令本道狀聞事。覆啓分付矣。卽見咸鏡監司徐有寧狀啓。則以爲。小靑布之換木取殖。獨於會寧。有此弊端。蓋是設庫之初。財力苟簡。故臨急先取。仍成謬例矣。到今留儲有裕。永革此弊。以爲邊民之惠云。又以爲。穩城差需白木。甚夥然。換木取殖有弊。所用小靑布。以穀物從市直換作補用事。請令廟堂稟處矣。會寧府殖利引用之謬例革罷。穩城小靑布之換木恒式。依前擧行之意。請分付。從之。
정조 7년 · 목
領議政鄭存謙啓言。此全羅左水使孫相龍。右水使尹得逵。今秋水操設行事狀啓也。因統制使請操狀啓。特命停止。已爲行會。請此狀啓幷置之。從之。
정조 7년 · 강
命式年監試各道試官。開政差出。
정조 7년 · 목
領議政鄭存謙啓請也。
정조 7년 · 강
命侍從堂下罷削人員。幷敍用。
정조 7년 · 강
命生六臣金時習元昊成耼壽議諡。
정조 7년 · 목
領議政鄭存謙啓言。生六臣贈諡之命。寔出褒忠之盛意。而金時習元昊成耼壽諡狀。到館已久。聞金時習延諡。則自書院擧行。故院儒方此等待。分付本館。請趁速議諡。從之。
정조 7년 · 강
命京畿船案。斯速修送。
정조 7년 · 목
工曹判書鄭民始啓言。各道船案。例於二月內上送。而京畿以最近之邑。尙不上送。該道臣推考。使之斯速修正上送。此後諸道船案。限內修送之意。請申飭。從之。
정조 7년 · 목
予曰。今有晴意。而設行禜祭。事涉如何。注書往問諸備堂之在院中者。以其意書入。假注書金孝建還奏曰。左參贊金華鎭以爲。雨勢旣止。日亦差晩。姑觀今夜擧行。似爲穩當云。吏曹判書徐浩修以爲。未及受香。觀勢擧行。恐合事宜云。工曹判書鄭民始以爲。兩勢止後受香。事涉瀆褻。觀勢擧行。似爲穩當云。戶曹判書徐有隣以爲。觀勢擧行。恐合事宜云。兵曹判書李★(土+甲)以爲。姑觀今夜。擧行似好云矣。予曰。大臣則以行祭爲好。諸卿宰以姑觀爲好云。難以決定。諸備堂之意。更爲問入。因以小紙書。敎諸備堂曰。卿等所見。與大臣意見差異。往議大臣後。更爲指一從實附奏可也。華鎭等。就議大臣後附奏曰。臣等奉承下敎。就議大臣。則以爲。旣有下敎。故俄以依前擧行仰對矣。諸備堂姑爲觀勢之言。亦不無意見。更觀今夜擧行。亦合事宜。而神位若已奉安。則事體有難中止。　神位移奉與否。探問進退爲好云矣。予曰。　神位奉安與否知入。孝建還奏曰。已奉安矣
정조 7년 · 강
命四門獻官。以玉堂塡差。
정조 7년 · 목
敎曰。行公玉堂。只有一員之。故初以承宣塡差矣。今日政。旣多新除之人。且聞親享時淸齋。在再明云。四門獻官。以玉堂更令塡差。
정조 7년 · 목
予曰。俄者弘文提學製進祭文。以四門爲主。禜祭之行於四門。本非望秩之義。此實祭山川也。非祭門神也。文任製進之文字還給未安。爾須以此意出傳。使之釐正以入可也。
정조 7년 · 강
分遣承旨。詣興仁門崇禮門敦義門肅靖門。奉審摘奸。
정조 7년 · 강
有政。吏曹判書徐浩修。參判李敬養。參議黃昇源。兵曹判書李★(土+甲)進。
정조 7년 · 목
以洪文泳爲校理。李太亨爲副校理。林濟遠爲修撰。李魯春爲慶尙京試官。李太亨爲洪忠京試官。李錫夏爲全羅京試官。李集斗爲平安京試官。李昌運爲訓鍊都正。
정조 7년 · 강
判下刑曹殺獄案覆啓。
정조 7년 · 목
因刑曹金城縣罪人今金等殺獄査官楊口縣監尹㬘等拿處事草記。敎以觀此獄案。許多疑晦之。端。今始綻露。看證悉備。情跡難掩。二女各自潛奸兩夫。互相猜怒。始有廚邊之踼倒。繼以路上之縛打。而伊夜所約之女。乃是今金之妻。則今金含憤之心。比世云更加一層。乘機逞毒。理所必至。雖以諸招觀之。弼奇[琦:I-PERSON]被踼之初。乍仆旋走。可知其不至重傷。而及其結縛打腦之後。仍無省覺。翌日致命。而實因最緊處。乃在腦後。則犯手之重者。非今金而誰也。給賂之事。始諱而終吐。刺腹之說。前無而後有。節節破綻。箇箇承款。則今金之償命一款。更無可疑。而但弼奇[琦:I-PERSON]與任女。旣有逃走之約。非特和奸之迹。則今金之要路縛打。無異於奸所執捉。下手雖甚凶毒。在法實有可恕。傳輕之論。儘有意見。正犯罪人金今金段。減死嚴刑島配。金世云段。先犯手勢。旣已自服。疑辭獄情。亦極痛惡。固當置之次律。正犯旣施次律。加功不可同勘。亦爲遠配。趙成龍段。前後情節。實爲罪魁。而比諸世云。宜有差間。減等定配。任女段。背夫亂奔。指夜約會。旣使間夫。終至於被殺。又令本夫。幾歸於償命。論其罪犯。實關倫常。嚴刑定配。他餘條件。幷依回啓施行。殺獄何等審愼處。而初因究覈之失實。以致正犯之誤錄。究竟於屢査之餘。反案於三年之後。揆以獄體。寧容如是。伊時初覆檢官。幷從重推考。當該道臣推考。又因松禾縣殺獄罪人鄭大隱[阿只:I-PERSON]獄案覆啓。敎以此獄之更令究覈者。蓋以情節則至兇悖也。詞證則沒模捉也。反覆參閱。決非一女子所獨辦。到今疑端漸露。眞臟難掩。畢竟元犯不出所料。天理孔昭。焉敢誣也。大抵億春所爲。言言慌亂。節節閃忽。門外之先倒。獄中之潛囑。已極殊常。而盛論平日之厚誼。惟恐不知。强覓伊昔之厭飯。作爲明證。前後排布。無非泥獸之鬪。而許多脈絡。眞成春雉之鳴。借鎌之事。渠旣自服。持杖之跡。人莫不疑。始於周歲之後。三査之下。乃以一二和應之狀。無辭承款。蓋億春之於命淡。雖有豢養之恩。不過緦功之親。至與鄭女。卽是盃酌間小惠。則必無因此而致死之理。況半夜刺人。何等重事。苟非平日之切齒。決無一夕之生心。所謂私嫌。亦一先天事。攘鷄之宿謗甚微。借騎之交契益密。爲人復讎。縱聞俠士之舊習。好生惡死。可見常情之固然。始因一睚眦之少怨。終行三尺刃之兇謀。萬萬不近理。不可以平問一眼。遽定疑業。正犯吳億春。更加嚴刑。此外隱情。一一取招以聞。鄭女段。常抱復讎之心。曾有懷刃之行。早晩必報之說。親戚聞之。隣里傳之。乘其讎人之在近。潛與從姪而同事。理所必然。明若觀火。假手之計旣成。挺身之意漸縮。醞釀之迹。一味牢把。究厥情狀。尤極巧惡。令道臣分付推官。亦爲嚴訊取服。金奉奎段。甘聽約婚之說。指示藏鎌之處。則隨從之律。固無間於入睡一款。而內應之跡。終未盡覈。刃血之說。亦無究竟。嚴刑更査之意。一體行會。檢官道伯從當處分之意。已及於頃日判付矣。到今反業之後。蓋著失實之罪。其在重人命懲後弊之道。不可以事過而置。伊時初覆檢官。幷拿問處之。當該道臣緘辭。從重推考
정조 7년 · 강
命武臣試射。過齋後取稟。
정조 7년 · 목
敎曰。明日散齋相値。武臣堂下試射。過齋後更爲取稟。
정조 7년 · 강
命未下直守令。皆令明日辭朝。
정조 7년 · 강
遞承旨朴祐源。以林錫喆代之。
정조 7년 · 목
敎曰。左承旨聞有實恙。難以供劇云。許遞。前望單子入之。
정조 7년 · 목
敎以晩後日氣淸朗。因此快霽。方切顒企。今夜另加虔誠行祀之意。四門獻官處。分遣宣傳官面飭。更視來朝日氣。如得快霽。則祈晴祭不待三日之限。敬依　先朝已丑傳敎。卽當停止。令該曹以此知悉。待明朝更爲草記稟旨。　神位版奉去奉來。事近瀆屑。報謝祭仍於再明日設行。報謝行祀時。勿閉城門。亦依　先朝己丑傳敎爲之。
정조 7년 · 강
命奉命宣傳官幷汰去。
정조 7년 · 목
敎曰。予方祗待祭畢。則身爲奉命宣傳官。初更出去。今幾四鼓。諸處無一人回奏。近來宣傳官之率皆規行矩步。端拱徐趨。欲倣文士貌樣。大失武臣本色。且況及時奉命之行。尤焉敢乃爾。今日奉命宣傳官竝汰去。此後政院隨現。另加嚴飭。
정조 7년 · 강
命太學生林先味等三人。建祠後致祭。
정조 7년 · 목
敎曰。向因松留應旨疏。太學生林先味等三人。有幷享崇節祠之命。而伊後取考文蹟。本祠主享。卽故府使宋象賢等三忠臣也。若以三學生幷享。則位次旣有難便之端焉。且以事蹟言之。彼是勝國節士。此卽本朝忠臣。未必幷享一祠。況先味等俱以太學生立慬。本府學宮之傍。別建一間屋宇。以爲妥藏祠版之所事。下諭于開城留守。崇節祠纔下致祭之命。此則依初擇日。待香祝下去。留守致祭後狀聞。林先味等建祠後。亦令留守擇日致祭。以此分付。
정조 7년 · 강
綏吉園役處所費。命自度支擧行。
정조 7년 · 목
敎曰。觀此禮堂奉審書啓。　綏吉園丁字閣椽木頹圮。役處不些。待晴卽當始役。而見今坡高之民。纔經痼瘵。又當旱澇。決不可用民力。來頭　元陵陵役。謹遵甲申戊子受敎。軍用雇軍費用經費。況本　園之役乎。所入木物及諸凡所費。竝自度支擧行。形止。使卽草記。如是下敎之後。毋論若土若木。責出民間。當該地方官從後考察。隨現嚴勘。以此意。自備局嚴飭該道臣處。
정조 7년 · 강
校理洪文泳上疏辭職。備陳科弊。因請金吾堂上譴罷。賜批。
정조 7년 · 목
疏略曰。噫國家用人。專在科擧。而人多累科之誚。世無需國之材。厥惟久矣。若不大加更張。則莫可救弊。寧不慨然。如臣諛識。不敢指議。折衷群言。俾卽釐正。則搜羅人才。陶成世敎。亶不外是矣。噫王府議讞。何等難愼。而近聞守令照律之際。府吏律官。恣意索錢。聽聞駭惋。不能檢下之金吾堂上。幷施譴罷。府吏律官嚴刑定配。以杜日後之弊。斷不可已也。批以科擧之弊。爾言實是矣。如有可以一分矯捄之方。何必靳持。原疏下廟堂。以爲爛加商確之地。金吾之事。聞甚駭怪。依施。堂上譴罷之律。未免太輕。亦令廟堂嚴査。摘發草記。
정조 7년 · 강
照勘時囚宋鍈等。
정조 7년 · 목
義禁府啓言。甲山前府使宋鍈。殺獄元犯。旣在邑底。而不能跟捕。至於自營捉得之境。以此照律。罪杖一百收贖。告身盡行追奪。請私罪施行。允之。敎以功減一等。又啓言。江陵縣監李虁。緣坐罪人之年歲隱疤。未及詳覈。雖緣促得之爲幸。倉卒報營之致。而旣不能審察於捕捉之時。始乃査報於發配之際。以此照律。罪笞四十收贖。附過還職。請私罪施行。允之。敎以議減一等
정조 7년 · 강
命祈晴祭停止。報謝祭今日受香。
정조 7년 · 강
遣承旨詣四門　享所。奉審摘奸。
정조 7년 · 강
御誠正閣行晝講。同經筵李在協。特進官鄭昌順。承旨李邦榮。玉堂李太亨曺遠振。假注書金孝建。史官李祖承。李崑秀。安川君烓。武臣李邦城。
정조 7년 · 목
講孟子。○予曰。玉堂降陛之際。何其失措之多耶。都承旨沈豊之曰。聞其眼眚方劇。不能視物分明。故似爲然矣。予曰。近日金吾事。萬不成說。律官低昂於議讞之際。下吏因緣於滯囚之時。傳說浪藉。所見駭然矣。豊之曰。向來盈德縣監虛留。爲四十餘石。而付職放送者。大失本律。且有所聞矣。予曰。微細事。雖不苛責。而今見備局草記。以詢問下吏爲言者。尤可駭也。如欲行査於律官書吏。則自有法司在焉。不爲進來郎廳。而只問下輩者。殊非昨日傳敎之意也。予曰。昨夜摘奸宣傳官之來時。在院承旨已爲就寢。故不卽稟達耶。豊之曰。未及聞知矣。予曰。卿是一院之長。凡事申飭可也。
정조 7년 · 강
綏吉園修改之役。命令儲置米會減。
정조 7년 · 목
敎曰。今番　綏吉園丁字閣修改之役。當令儲置米會減。此時畿甸。雖略干穀包。不宜費用。且聞本道儲置苟簡故耳。役丁使用等事。必自度支給價雇用事。令戶惠廳知悉。
정조 7년 · 강
重推吏曹參判李敬養。參議黃昇源。
정조 7년 · 목
敎曰。薦望大臣。以胥命不得議薦。勿胥命批下之後。宜卽進去受薦可也。否則微稟後進去可也。不此之爲。晏然行政。銓官事有關體例。借使判堂。有新拜之擧。仍令同參政事。許多窠闕。次堂無遺排擬。新判堂入來。將以無政事入稟乎。此等政格。前所未聞。赴政銓官。姑先從重推考。
정조 7년 · 강
命祈晴祭獻官。待　報謝祭受香後退去。
정조 7년 · 목
敎曰。祈晴祭祝文一張。今夜　報謝祭後。與本祝文望燎事分付。　神位版仍奉祭所。獻官典祀官姑爲留待。待　報謝祭獻官受香進詣後。面看退去事。卽爲分付。
정조 7년 · 강
四門禜祭獻官以下施賞有差。
정조 7년 · 목
敎曰。積雨新晴。民事萬幸。賴是齋官虔禱之力。應行賞典。烏可不施。禜祭時興仁之門獻官吏曹佐郞李集斗。崇禮門獻官副司果李魯春。敦義門獻官弘文館修撰李錫夏。肅靖門獻官副司果吳泰賢。各半熟馬一匹賜給。興仁之門諸執事司憲府監察趙思殷。副司果權以綱李在亨。長興庫直長李英秀。通禮院兼引儀趙衍玉。引儀金載道。崇禮門諸執事司憲府監察權心彦。司僕寺正申致權。工曹佐郞朴健陽。平市署主簿鄭必淳。通禮院兼引儀李繼祜。假引儀南松耇。敦義門諸執事司憲府監察金尙丁。副司果李鼎運李耇永。掌樂院主簿許霔。通禮院兼引儀李得泌。引儀李宗賓。肅靖門諸執事司憲府監察金禧燮。兵曹正郞申耆。漢城府主簿李良會。濟用監奉事鄭德濟。通禮院兼引儀鄭瑀。假引儀沈選之。各兒馬一匹賜給。
정조 7년 · 강
命判義禁鄭尙淳削黜。金海前府使趙㠎。盈德縣令趙亨逵。爲先罷黜。拿問定罪。
정조 7년 · 목
備邊司啓言。修撰洪文泳疏辭摘發草記事命下矣。禁府律官李賓成。書吏金重淳等嚴査。則以爲。本府吏卒輩。守令就時。果有受行下之謬規。而律官有帽債受食之例云矣。敎以昨於堂疏批答中。金吾事。旣命依施。則律官該吏。依堂疏。當自刑曹擧行。至於本司當査之事。卽該府堂上事也。觀此草記措語。不過是推問於律官下吏之捧招公事也。此自有刑曹存焉。廟堂豈必替行。此草記勿施。當該有司堂上捧納承旨從重推考。又啓言。更因批旨査問。則金海前府使趙㠎及盈德縣令趙亨逵照律時。律官書吏輩。稱以前例。索錢分食。而伊時堂上。卽判義禁鄭尙淳。同義禁閔鍾顯云。當該金吾堂上。竝施削職之典。身爲守令。給錢吏胥。尤爲駭怪。趙㠎趙亨逵。請幷拿問定罪。敎以習俗日渝。貨賄公行。人雖不嫌其銅臭。而王府關右。亦欲視錢多寡。爲之輕重。則奚特貽羞朝廷。雖謂之世變可也。府內之事。爲官長者。其敢曰不知。知知之罪。亦云不輕。本府此等之弊。一欲痛懲。而未之能焉。到今旣發之後。決不可尋常勘斷。當該判堂。亟施削縣之典。亞堂削職事依施。兩守令之拿問。失之太輕。彼納貨於王府者。豈惡徵賄於小民。百里之責。非所可論。爲先罷黜。令該府拿問定罪可也。
정조 7년 · 강
命備局有司堂上。一幷罷職。
정조 7년 · 목
備邊司啓言。金吾書吏。本是堂上主管。而至於常時檢束。則一經歷。亦爲次知云。當該都事尹美基。爲先汰去。請令該府拿問嚴繩。允之。敎以卿等之事事苟容。豈但此事爲然。然此胡大事。初不詳査。又不詳論。致有三勤飭諭之事。事之寒心。容有旣乎。廟堂若此。何責乎具僚。卿等之事。每令朝家替行。予亦不已疲困。予非不欲無言。而予亦無言。則國事又不知至於何境。以是非不知事涉叢脞。不顧替行之勞焉。至於今日事。而卿等擧行之慢忽極矣。此而例批。國綱將無所施。昨今本司有司堂上。一倂罷職。卿等幷卽退去可也。
정조 7년 · 강
論領議政鄭存謙。
정조 7년 · 목
政院啓言。領議政鄭存謙。備堂處分傳敎之下。不勝惶悚。走伏金吾門外。恭侯嚴譴云。仍納命召。何以爲之。敎以此何擧也。此何擧也。大臣胥命。關係何如。而因一備堂事。卿有此胥命之擧。予誠莫曉卿所執之何居。卿意無或以備局公事。大臣例皆主管。爲難安之端乎。此有萬萬不然者。前此已令有司諸堂。來會本司。査實草記。且其批答。亦稱卿等。此指赴坐諸堂而言。在卿元無毫分干涉之事。卿何不念及於此。卿又欲以此深引。則藉令國綱至於壞損。處分傳敎。勢將卽地收還。以便卿心。如是之際。豈不重傷事面乎。卿其念之之之。安心勿待命事。遣史官傳諭仍傳命召。
정조 7년 · 목
予曰。大臣自待命所退去與否知入。注書李祖承還奏曰。大臣批下後。仍卽退去云矣。予曰。兵曹佐郞望。御覽政事則以洪聖淵書之。望筒則以洪樂淵書之。政付標以入。
정조 7년 · 강
遞副修撰曺遠振。
정조 7년 · 목
敎曰。見其病狀。似難登降殿陛。副修撰曺遠振。今姑許遞。
정조 7년 · 강
遞承旨徐龍輔。以朴天衡代之。尋遞。
정조 7년 · 목
敎曰。同副承旨聞有病勢甚劇。無以仕進云。許遞。前望單子入之。　政院。以天衡在外啓請下諭。敎以許遞。前望單子入之。
정조 7년 · 강
命戶曹該堂遞差。
정조 7년 · 목
敎曰。　慈宮字內殿閣雨漏修改之役。本曹無判亞堂上。則參議宜卽待令。而堂上無一人入來。事甚駭然。當該堂上遞差。參議前望單子入之。待下批牌招。先進去後謝恩。
정조 7년 · 강
有政吏曹參判李敬養。參議黃昇源進。
정조 7년 · 목
以吳泰賢爲副校理。姜彝正爲副修撰。金鍾秀爲左參贊。嚴璹爲判尹。李亨逵爲戶曹參判。朴祐源爲大司成。金鍾秀爲判義禁。金尙集爲同義禁。鄭一祥爲知經筵。權導爲知春秋。徐有慶爲同經筵。鄭民始爲同成均。洪樂命爲弘文提學。徐有慶爲內醫提調。尹耆東爲盈德縣監。
정조 7년 · 강
兵曹參知鄭存中陳疏辭職。仍請松橋沙峴修治。賜批。
정조 7년 · 목
疏略曰。目今　陵幸不遠。道路行將修治矣。臣歷觀松溪橋石梁間　脫落。伏願分付畿營。及時改爲。沙峴內外之路。水道橫決。亦令該監。樹栅作埭。以待沙石之自塡。則雖不許大肆力。功役可完矣。伏願諒察焉。批以所請幷令濬川司御處。爾其勿辭察職。
정조 7년 · 강
以李亨逵爲承旨。沈豊之爲戶曹參判。
정조 7년 · 목
敎曰。承旨前望單子入之。又敎曰。戶曹參判前望單予入之。
정조 7년 · 강
召見戶曹參判沈豊之。佐郞沈定鎭于誠正閣。
정조 7년 · 목
予曰。爾在桂坊。資益甚多。予至今不忘矣。仍命奉傳御製記文。敎曰。依此草圖書見樣。以粉本墨字。以篆書之。草本則淨寫後。入送內閣也。定鎭謹受命。予曰。曾經守令乎。定鎭曰。曾爲懷德縣監矣。予曰。年今幾何。定鎭曰。五十九矣。予命豊之曰。修理之役。今日則參判入去監董。而必須各別申飭。趁速訖役。
정조 7년 · 강
遞藥房提調徐有慶。以鄭民始代之。
정조 7년 · 목
敎曰。提調聞其病狀。無以仕進。副提調未差。　慈殿湯劑。無監煎之人。藥房提調徐有慶許遞。令該曹口傳差出。
정조 7년 · 강
以尹塾爲都承旨。
정조 7년 · 목
敎曰。都承旨前望單子入之。
정조 7년 · 강
綏吉園工役。命自戶曹專當擧行。
정조 7년 · 목
因戶曹　綏吉園役處擧行事草記。敎以不煩該道民力。自本曹專當擧行。出於歉歲省弊之意。至於恭默閤役事。事體自別。猶念經費。易瓦改椽之外。幷令內需司從便修葺。則今番工役。萬有一貽弊民邑。當該進去郞官。當㢜察勤慢別。樣處分。以此知悉。
정조 7년 · 강
命橋梁之事。就議廟堂。更爲稟處。
정조 7년 · 목
濬川司啓言。因兵曹參知鄭存中上疏。有本司稟處之命矣。卽見疏本。則東之松橋。西之沙峴。內外道路橋梁之毀傷。而定送將校。使之看審形心。則大抵東西役處。所關甚大。不可因循置之。而事巨力綿。自本所有難輕議。敎以橋梁之事。水部當之。力役之費。度支當之。疏濬之工。本司當之。拮據錢穀。使之責成。此廟堂之事也。卿與戶工判相議。仍又就議廟堂。更爲持一稟處可也。
정조 7년 · 강
命吏曹參判李敬養。參議黃昇源。緘辭重推。
정조 7년 · 목
敎曰。時臺如非玉堂窠。無得移擬流。來政格。本自如此。昨政郞署望。以時臺首擬。以至點下。銓曹事。已是大段不察。而且其職銜。不書臺銜。書以軍銜。尤極矇然。當該參政堂上。緘辭從重推考。
정조 7년 · 목
敎曰。昨聞　景慕宮奉審後回奏之言。大門內白衣人出入。初不禁戢云。當該部將拿處。兵曹判書推考。各處部將輩。後復若此。當從重勘罪。以此嚴飭。
정조 7년 · 강
景慕宮秋享。命親押。
정조 7년 · 목
敎曰。　景慕宮秋享大祭親押。詣　享所爲之。該房知悉。
정조 7년 · 강
御誠正閣。行晝講。知經筵李在協。特進官洪秀輔。承旨李亨逵。玉堂李太亨李錫夏。假注書金孝建。史官李崑秀尹行任。雲峯君杺。武臣李邦城。
정조 7년 · 강
命疊徵虛錄之弊。行會諸道。使之條列陳聞後。更爲稟處。
정조 7년 · 목
備邊司。以洪忠監司金文淳疏辭覆啓。敎以所謂人情雜費。下輩之沾漑在此。由來元定名色。豈必一一摘發。而年復年來。奸弊增滋。元定之外。旣有別求。別求之不足。許多虐害之端。種種爲弊。千百其竇。哀彼小民。將何聊生。況今道伯旣陳其病苦。朝家又議其蘇革。畢竟廟堂之覆處。不過是按例申飭而已。事之無實。孰有甚於是。自京司先講益下之情。使下輩有容措之所然後。外邑侵徵之弊。庶得一分橋捄。此啓目勿施。卿等更加爛商稟處。末段事先。減婢貢。次革刷官。朝家之軫恤。非不勤摯。疊徵若前。虛錄依舊。然而任他不卽釐改。是豈所以仰遵我　先大王甲午處分之聖意也。此弊不特本道而然。諸道之弊。大體無異。爲先自本司措辭。行會本道及諸道道臣處。凡係釐改之策。不拘繁瑣。各具所見。使之詳細條列陳聞後。更爲指一稟處。
정조 7년 · 강
命開城府草笠添價便否。指一稟處。